Il-Professur tal-qalb Albert Fenech, li hu wkoll Deputat Nazzjonalista, illum ippreżenta protest fil-Qorti fejn ilmenta li ġie fi stat ta’ impjieg prekarju. Il-protest sar kontra s-Segretarju Parlamentari għas-Saħħa, is-Segretarju Permanenti fil-Ministeru tas-Saħħa u l-Kap Eżekuttiv tal-Isptar Mater Dei. Fih il-Professur Fenech qal li ilu jagħti servizz fl-isptar għal aktar minn 18-il sena u dejjem ta servizz ta’ valur fl-interess tal-pazjenti tiegħu. Żied jgħid li bl-iskuża li huwa laħaq l-età tal-pensjoni, u mingħajr kont tal-fatt li avolja din l-età ngħalqet snin ilu huwa baqa’ fl-impjieg anke wara li skada l-kuntratt tiegħu, issa ġie mgħarraf li minflok fuq bażi full-time se jibda jaħdem biss 20 siegħa fil-ġimgħa. Mhux biss, iżda ġie ordnat joħroġ mill-uffiċċju li ilu juża għal tant snin. Dan bi ksur tal-provediment tal-Kap. 452 kontra x-xogħol prekarju, saħaq Fenech. Huwa qal li dan l-aġir hu intenzjonat biex ibaxxilu l-moral u mhux eskluż li għandu rabta mal-involviment politiku tiegħu. Kompla jgħid li minħabba f’dan kollu, huwa ġie fi stat ta’ impjieg prekarju – ċirkostanza li tmur kontra l-politika espressa tal-Gvern tal-ġurnata. Il-Professur Fenech talab li fi żmien ġimgħa jerġa’ jingħata l-istess kundizzjonijiet tax-xogħol li kellu qabel.